M. Sabolová, poslankyňa: (2006-12-07):
Na úvod by som rada povedala niekoľko poznámok k textu rozpočtu a venovala sa teda kapitole ministerstva zdravotníctva. Na rok 2007 navrhujete výdavky kapitoly ministerstva zdravotníctva zvýšiť. Ale pýtam sa, prečo už v roku 2008 je prognóza znižovania a potom opäť zvyšovania? Už toto považujem za takú nejasnú koncepciu. Aj napriek tomu, že idete zvýšiť kapitolu voči roku 2004, kde konštatujete o 13,8 %, čo je vcelku slušné, ale z toho vlastne 16,1 %, skoro 4, možno až 5 mld. je z odvodovej povinnosti, a tým možno konštatovať len, že ekonomika, ktorá bola v predchádzajúcom období, bola dobre nastavená, aj keď mala v niektorých prípadoch dosah na občana, pretože ani dnes si občan nemôže myslieť, že zdravotná starostlivosť je zadarmo. Začnem ešte moje vystúpenie takým konštatovaním z minulého volebného obdobia, rok 2005, rokovanie o štátnom rozpočte na rok 2006, kde pán poslanec Paška, dnes predseda parlamentu, hovorí v závere: „Dámy a páni, dovoľte, aby som konštatoval, že na základe našich analýz SMER – sociálna demokracia v žiadnom prípade nepodporí ďalšie finančné zaťažovanie obyvateľstva.“ Bolo to pri vystúpení k rozpočtu o zdravotníctve a podľa doterajších skúseností a znalostí ste urobili tento krok len v tom, že sa zrušili poplatky, čo nie je ani veľký, ani malý, nedá sa to proste zadefinovať, ale je to jediný populistický krok, ktorému rozumejú občania Slovenskej republiky, a vôbec nie je jasné a transparentné, čo sa pripravuje do budúcnosti. A tu mi nedá ešte parafrázovať aj bývalé vystúpenie bývalého pána poslanca Šulaja, ktorý vystúpil za poslanecký klub a hovoril o rozpočte ako o akejsi ekonomickej štúdii. Ja keď sa budem venovať len rozpočtu kapitoly ministerstva zdravotníctva, môžem skutočne povedať, že je to taká ekonomická štúdia rozpočtovaných prostriedkov, lebo nie je zjavné ani zadefinovanie z rozpracovaného programového vyhlásenia vlády. Čiže môžeme konštatovať, že štátny rozpočet v tejto kapitole nie je ani dynamický, neumožňuje rozvoj a je len akýmsi status quo toho, čo tu bolo aj za predchádzajúceho obdobia. A teda ak je len udržiavací, stáva sa aj rizikovým, pretože poznáme, aký je stav a situácia v zdravotníctve a možno aj na základe vyjadrení dnes vládnych strán, hlavne najsilnejšie vládnej strany, ktorá kritizovala tento rezort, ale nijakým spôsobom dynamickejšie neovplyvnila a neovplyvňuje jeho zlepšenie v rozpočtových pravidlách. Zvyšujú sa v rozpočte len ako keby nové položky, ktoré sú v predstavách tejto vlády, ale to, čo je najťažšia záťaž v rozpočte a čo tlačíme pred sebou, ako keby sme vôbec nevideli. Zadefinovali sme si, že budeme nalievať zdroje podľa toho, ako sa dnes to všetko deje, do štátnych zariadení, ale ako potom budú prežívať neštátne zariadenia, VÚC-karské zariadenia, obecné, neziskové – a to je tiež jedna veľká pripomienka, ktorá tu zaznievala v minulom období, že sa zadlžujú práve tieto malé nemocnice, by som povedala, dnes sú na pokraji, pretože ich berieme, že sú vo vyrovnanom rozpočtovom hospodárení, pričom veľmi dobre vieme, že neinvestujú. Majú dlhy voči sociálnym poisťovniam, majú dlhy v bežných výdavkoch, ktoré potrebujú na prevádzkovanie, aj keď navonok vyzerajú tieto nemocnice, že hospodária s vyrovnaným rozpočtom. My napriek tomu ideme sanovať štátne zdravotné zariadenia, kde vieme, že vyrábajú dnes dlh 100, možno 200 mil. mesačne, o čom sme hovorili aj včera na výbore. Tieto mnohokrát štátne nemocnice, ale aj zariadenia, neštátni poskytovatelia, práve zrušením 50-korunových poplatkov za kvázi sociálne služby dnes sa napĺňajú. Dnes rastú výkony a počet pacientov v týchto zariadeniach, pretože sú mnohokrát hospitalizovaní aj pri výkonoch alebo pri ochoreniach, ktoré vôbec nepotrebujú hospitalizáciu. Poisťovne dnes, a pritom ako sme nastavili systém včera pri schvaľovaní rozpočtu, že definujeme len 4 mesiace budúceho roka, kde zvyšujeme odvody za poistencov štátu a najchorobnejšiu skupinu občanov, budú tlačiť ceny dole a nebudú dofinancovávať výkony napriek tomu, tak ako som hovorila, že neboli niekoľko rokov valorizované. Neexistujú v zdravotnom systéme štandardy na zdravotnícke výkony, teda nedá sa presne určiť cena a veľmi ťažko sa budú dohadovať aj zmluvné vzťahy s poisťovňami. Vážnou výhradou vášho minulého obdobia boli záchranné zdravotné služby a ich financovanie, ktoré trpeli najväčšou kritikou, priznám sa, aj z mojej strany, očakávala som, že to bude jedna z prioritných úloh tejto vlády, pretože je to najväčší objem finančných prostriedkov, ktoré zo zdravotného poistenia, zo zdravotného systému idú, a nechcem povedať, že dnes celkom do čiernej diery, ale idú do veľmi nejasných vzťahov a do veľmi nejasného financovania. Už pri nástupe ste pripravovali cenový výmer na zjavné oklieštenie financovania, neskôr sa od toho ustúpilo. Dnes sa hovorí o nejakej smiešnej položke 50, 20 tisícov, ale ani dnes nie je jasné, ako to bude zvýšené. Dokonca v rozpočte uvádzate, že ideme ešte dofinancovávať vybavenosť tohto systému, pričom sa nikde zjavne nepopisuje, o čo nám ide. Či ideme dofinancovávať súkromný sektor v týchto záchranných službách, alebo o čo nám vlastne v tom dofinancovaní ide. Ak už aj včera z úst bývalého pána ministra financií zaznelo zvyšovanie v tomto rozpočte zdravotníctva a ide zhruba o nejakých 7,6 mld. korún, chcem pripomenúť, že 5 mld. je z odvodovej povinnosti, čiže nepričinili sme sa nejako o to, aby sme dotovali tento rezort. Tie ostatné miliardy za poistencov štátu, 2,1 mld., sú sľubované niekoľkým skupinám. Nad 2,1 mld. za poistencov štátu sa mali kompenzovať zrušené poplatky 20- a 50-korunáčky. Na 2,1 mld. sa s veľkou nádejou pozerajú aj odborári, ktorí chcú zvýšiť platy pracovníkom v zdravotníctve, ktoré sú v prísľube programového vyhlásenia vlády, ale myslím si, že majú veľmi zlý odhad, pretože to zvýšenie, ak by chceli 30 % v pohľade na počet zdravotníckych pracovníkov, by tvorilo reálne až 5,7 mld. a neviem, odkiaľ ich zoberieme. Je to vážna otázka, akým spôsobom chceme zvýšiť mzdy, a dodnes sme nepočuli verejné vyhlásenie, ekonomické zhodnotenie tejto položky. Za veľmi vážny a jeden možno aj z najvážnejších bodov rozpočtu, ktorý nie je docenený a dokonca... (Prerušenie vystúpenia predsedajúcim.)